নরসিংদীতে ৫০০০ টাকার জন্য কিশোরকে কুপিয়ে হত্যা
নরসিংদীতে ধারের ৫ হাজার টাকা নিয়ে ইয়াসিন মিয়া (১৭) নামে এক কিশোরকে কুপিয়ে হত্যা করা হয়েছে। এ ঘটনায় ৪ জনকে আটক করেছে গোয়েন্দা পুলিশ।







মঙ্গলবার রাতে পৌর শহরের ইনডেক্স প্লাজার সামনে এ হত্যার ঘটনা ঘটে।




নিহত ইয়াসিন মিয়া শহরের পশ্চিম দত্তপাড়ার এলাকার মিলন মিয়ার ছেলে। রাতে শহরের বিভিন্ন এলাকায় অভিযান চালিয়ে ৪ জনকে আটক করা হয়।
আটককৃতরা হলেন আড়াইহাজারের আবদুল্লাহপুর এলাকার জহুর আলমের ছেলে মারুফ আল হোসাইন ওরফে মোটা ফারুখ (২১), মনোহরদী একদুয়ারিয়ার গিয়াস উদ্দিনের ছেলে দেলোয়ার হোসেন আদনান (২১), সদর উপজেলার নাগরিয়াকান্দি এলাকার মোর্শেদ আলমের ছেলে মারুফ ওরফে ভাগিনা মারুফ (২০), পৌর শহরের বানিয়াছল এলাকার গাজী আসাদের ছেলে শোয়েব (৩৫)।
গোয়েন্দা পুলিশ জানায়, নিহতের দীর্ঘদিনের ঘনিষ্ঠ বন্ধু ছিলেন ওই চারজন। ঘটনার ৯ মাস পূর্বে মারুফ আল হোসাইন ওরফে মোটা ফারুখ তাদের বন্ধু আলিফকে ৫ হাজার টাকা ধার দেয়। পরবর্তীকালে আলিফ টাকা পরিশোধ করতে না পেরে তার ডিএসএলআর ক্যামেরাটি ভাগিনা মারুফের নিকট বন্ধক দেয়।
এই ক্যামেরা নিয়ে তাদের মধ্যে সোমবার ঝগড়া হয়। এ সময় ইয়াসিন ও আলিফের বন্ধুরা ভাগিনা মারুফ ও দেলোয়ারকে মারধোর করে। এরই জের ধরে মঙ্গলবার দিবাগত রাতে দেলোয়ার ও ভাগিনা মারুফের পরামর্শে মোটা ফারুখ ইয়াসিনকে কুপিয়ে হত্যা করে।
গোয়েন্দা পুলিশের এসআই  রূপম কুমার সরকার বলেন, নিহতের ঘটনায় পুলিশ ঘটনাস্থল পরিদর্শন করেন। এ হত্যাকাণ্ডের ঘটনায় পুলিশ ৪ জনকে গ্রেফতার করে। তারা প্রত্যেকেই এ হত্যাকাণ্ডে জড়িত ছিল বলে স্বীকারোক্তিমূলক জবানবন্দি দিয়েছে।

নরসিংদীতে ধারের ৫ হাজার টাকা নিয়ে ইয়াসিন মিয়া (১৭) নামে এক কিশোরকে কুপিয়ে হত্যা করা হয়েছে। এ ঘটনায় ৪ জনকে আটক করেছে গোয়েন্দা পুলিশ।